બપોર તો ઊટકપટકમાં પસાર થઇ ગઈ. માધવી નીચે જઈને ગુલછડીના બંચ ખરીદી આવી. ઠેકઠેકાણે ફૂલ સજાવ્યા ને સેન્ટર ટેબલ પર રહેલી ઉરલીમાં લાલ ગુલાબની પાંખડીઓ પાથરી ફ્લોટિંગ કેન્ડલ પણ સજાવી. આમ તો રાજા કેટલીયવાર ઘરે ડીનર પર આવી ચુક્યો હતો ને રાતે રોકાઈ પણ જતો હતો, પણ ત્યારે વાત જુદી હતી. નીચે ચાઇનીઝ રેસ્ટોરન્ટમાંથી પાર્સલ મંગાવવાની વાત આજે ન શોભે. સાંજથી જ ડીનર ટેબલ સેટ કરવા માંડ્યું. માસી વાંચી તો રહ્યા કોઈક પુસ્તક પણ માધવીની પાંખોનો ફફડાટ એમની નજર બહાર નહોતો. વારે વારે નજર વોલકલોક પર જઈ પાછી ફરી, સમય જાણે થંભી ગયો હોય તેમ ઘડિયાળના કાંટા ગતિ કરવાનું જ ભૂલી ગયા હતા.